text: Opdatering: Motorvej genåbnet
  05 februar 2018 kl. 15.53
  Et uheld spærrede mandag eftermiddag venstre spor på E45 omkring Christiansfeld. Sporet er igen åbent. 
  Et uheld spærrede mandag eftermiddag venstre spor i sydgående retning mellem afkørsel 65 Kolding S og afkørsel 66 Christiansfeld på E45 Sønderjyske Motorvej. 
  En personbil er formentlig kørt op i en varebil. Det oplyser vagtchef Halfdan Kramer ved Sydøstjyllands Politi. 
  - En enkelt er kørt på skadestuen til kontrol, men umiddelbart er der ingen tilskadekomne, siger vagtchefen til TV SYD. 
  Uheldet skabte en del kø, så bilister risikerede 45 minutters ekstra rejsetid. Det oplyser Vejdirektoratet. 
  Flere oplyste til TV SYD, at der var op mod 10 kilometers kø.
  